En 60-årig formodet bagmand er blevet anholdt, og 28 husstande er blevet ransaget i en større sag om ulovligt pirat-TV.

Det oplyser Anklagemyndigheden i en pressemeddelelse.

Det er Særlig Økonomisk og International Kriminalitet (SØIK) - også kaldet Bagmandspolitiet -, der står bag efterforskningen.

»Alt tyder på, at bagmanden har distribueret ulovligt tv til en lang række husstande. Nu skal efterforskningen vise, om han også har tjent penge på distributionen,« siger Michael Lichtenstein, fungerende vicepolitiinspektør i SØIK i en pressemeddelelse.

27 husstande har fået beslaglagt udstyr, som gør det muligt at se TV uden at betale den retmæssige udbyder.

SØIK har med assistance fra politikredsene i Midt- og Vestjylland, Syd- og Sønderjylland og Rigspolitiets Nationale Cybercrime Center onsdag gennemført aktionen.

Der er op mod 50.000 personer, der ser ulovligt pirat-TV i Danmark, anslår interesseorganisationen Nordic Content Protection.

Det foregår typisk ved, at en bagmand køber adgang til en tv-pakke og ulovligt kopierer og distribuerer TV-signalet via internettet.

»Bagmanden står over for en straffesag, mens brugerne kan se frem til bøder. Derudover kan de alle forvente et stort erstatningskrav fra TV-udbyderen,« siger Michael Lichtenstein.